b'\n_START_ARTICLE_\nImagine Dragons\n_START_SECTION_\nVznik a charakteristika\n_START_PARAGRAPH_\nV roku 2008 hlavn\xc3\xbd spev\xc3\xa1k Dan Reynolds spoznal buben\xc3\xadka Andrewa Tolmanna na Brigham Young University, kde obaja \xc5\xa1tudovali. Tolman do kapely priviedol svojho kamar\xc3\xa1ta zo strednej \xc5\xa1koly, Daniela Wayna Sermona, ktor\xc3\xbd absolvoval Berklee College of Music. Tolman potom do skupiny anga\xc5\xbeoval svoju \xc5\xbeenu Brittany Tolmanov\xc3\xba, aby spievala sprievodn\xc3\xa9 vok\xc3\xa1ly a hrala na kl\xc3\xa1vesy. Sermon potom pri\xc5\xa1iel so svoj\xc3\xadm spolu\xc5\xbeiakom Benom McKee, aby sa pridal ku kapele a t\xc3\xbdm sa doplnili \xc4\x8dlenovia. Skupina sa presl\xc3\xa1vila v Prove v Utahu, svojom rodnom meste, a potom pres\xc3\xaddlila do Las Vegas, rodn\xc3\xa9ho mesta Dana Reynoldsa, kde nahrala a vydala svoje prv\xc3\xa9 tri extended play._NEWLINE_Ich hudba je \xc4\x8dasto popisovan\xc3\xa1 ako pozit\xc3\xadvna a povzn\xc3\xa1\xc5\xa1aj\xc3\xbaca. Skupina sa zdr\xc5\xbeiava od pou\xc5\xbe\xc3\xadvania hrub\xc3\xbdch v\xc3\xbdrazov vo svojich textoch alebo na koncertoch. Meno skupiny je anagram, p\xc3\xb4vodn\xc3\xa9 slov\xc3\xa1 s\xc3\xba zn\xc3\xa1me len \xc4\x8dlenom.\n_START_SECTION_\nZa\xc4\x8diatky (2008 \xe2\x80\x93 2011)\n_START_PARAGRAPH_\nSkupina vydala dve extended play nazvan\xc3\xa9 Imagine Dragons a Hell and Silence v roku 2010 a obe nahrala v Battle Born Studios. Do tohto \xc5\xa1t\xc3\xbadia sa vr\xc3\xa1tili v roku 2011. \xc4\x8eal\xc5\xa1ie EP s n\xc3\xa1zvom It\'s Time bolo vytvoren\xc3\xa9 e\xc5\xa1te pred podpisom nahr\xc3\xa1vacej zmluvy.\n_START_SECTION_\nMedzin\xc3\xa1rodn\xc3\xbd \xc3\xbaspech a Night Visions (2012 \xe2\x80\x93 2014)\n_START_PARAGRAPH_\nV novembri 2011 podp\xc3\xadsali Imagine Dragons zmluvu s nahr\xc3\xa1vacou spolo\xc4\x8dnos\xc5\xa5ou Interscope Records. \xc3\x9azko spolupracuj\xc3\xba s producentom Alexom Da Kidom, s ktor\xc3\xbdm nahrali svoje prv\xc3\xa9 ve\xc4\xbek\xc3\xa9 nahr\xc3\xa1vky vo Westlake Recording Studios v z\xc3\xa1padnom Hollywoode v Kalifornii. Extented play nazvan\xc3\xa9 Continued Silence bolo digit\xc3\xa1lne vydan\xc3\xa9 na De\xc5\x88 sv\xc3\xa4t\xc3\xa9ho Valent\xc3\xadna (14. febru\xc3\xa1ra 2012) a umiestnilo sa na 40. mieste v rebr\xc3\xad\xc4\x8dku Billboard 200._NEWLINE_Kr\xc3\xa1tko potom bola piese\xc5\x88 \xe2\x80\x9eIt\'s Time\xe2\x80\x9c vydan\xc3\xa1 ako singel a umiestnila sa v Top 5 skladb\xc3\xa1ch v rebr\xc3\xad\xc4\x8dkoch Billboard Alternative a Billboard Rock a stala sa tak prv\xc3\xbdm singlom kapely, ktor\xc3\xbd sa umiestnil v najlep\xc5\xa1ej p\xc3\xa4tn\xc3\xa1stke. Piese\xc5\x88 tie\xc5\xbe dr\xc5\xbe\xc3\xad rekord za najdlh\xc5\xa1\xc3\xad \xc4\x8dasov\xc3\xbd \xc3\xbasek v najlep\xc5\xa1ej desiatke v Alternative rebr\xc3\xad\xc4\x8dkoch. Hudobn\xc3\xbd videoklip bol vydan\xc3\xbd d\xc5\x88a 17. apr\xc3\xadla 2012 na v\xc5\xa1etk\xc3\xbdch staniciach MTV a skupina bola nazvan\xc3\xa1 Najlep\xc5\xa1\xc3\xadm umelcom t\xc3\xbd\xc5\xbed\xc5\x88a. Videoklip bol n\xc3\xa1sledne nominovan\xc3\xbd aj na MTV Video Music Award v kateg\xc3\xb3rii najlep\xc5\xa1ie rockov\xc3\xa9 video. \xe2\x80\x9eIt\'s Time\xe2\x80\x9c sa v novembri 2012 stala platinov\xc3\xbdm singlom._NEWLINE_Skupina ozn\xc3\xa1mila, \xc5\xbee vst\xc3\xbapi do Studia X v Palms Casino Resort, aby dokon\xc4\x8dili nahr\xc3\xa1vanie svojho debutov\xc3\xa9ho albumu Night Visions v lete 2012 a album vydali d\xc5\x88a 4. septembra 2012. V rebr\xc3\xad\xc4\x8dku Billboard 200 sa album umiestnil na druhom mieste a za prv\xc3\xbd t\xc3\xbd\xc5\xbede\xc5\x88 sa ho predalo cez 83\xc2\xa0000 k\xc3\xb3pi\xc3\xad, \xc4\x8d\xc3\xadm sa stal najlep\xc5\xa1ie umiestnen\xc3\xbdm debutov\xc3\xbdm albumom od roku 2006. Album tie\xc5\xbe bol na prvom mieste na Billboard Alternative Albums a Top Rock Albums a umiestnil sa v najlep\xc5\xa1ej desiatke v hitpar\xc3\xa1dach v Rak\xc3\xbasku, Kanade aj Nemecku. Na za\xc4\x8diatku roka 2013 z\xc3\xadskalo Night Visions zlat\xc3\xba plat\xc5\x88u v Kanade, N\xc3\xb3rsku a \xc5\xa0v\xc3\xa9dsku. Druh\xc3\xbd singel s n\xc3\xa1zvom \xe2\x80\x9eRadioactive\xe2\x80\x9c z\xc3\xadskal prv\xc3\xba prie\xc4\x8dku v rebr\xc3\xad\xc4\x8dku Billboard Alternative Songs a vo Spojen\xc3\xbdch \xc5\xa1t\xc3\xa1toch sa stal zlat\xc3\xbdm singlom._NEWLINE_Hudobn\xc3\xbd magaz\xc3\xadn Billboard uviedol skupinu ako jednu z \xe2\x80\x9enaj\xc5\xbeiarivej\xc5\xa1\xc3\xadch nov\xc3\xbdch hviezd roka 2012\xe2\x80\x9c. Server Amazon.com nazval skupinu svoj\xc3\xadm \xe2\x80\x9eob\xc4\xbe\xc3\xbaben\xc3\xbdm rockov\xc3\xbdm umelcom roka 2012\xe2\x80\x9c._NEWLINE_Imagine Dragons na\xc5\xbeivo vyst\xc3\xbapili s pies\xc5\x88ou \xe2\x80\x9eIt\'s Time\xe2\x80\x9c v rel\xc3\xa1ci\xc3\xa1ch The Tonight Show with Jay Leno (2012), Jimmy Kimmel Live! (2012), Late Night with Jimmy Fallon (2012), Conan (2013) a The Late Show with David Letterman (2013). V telev\xc3\xadznom seri\xc3\xa1li Glee zaznela cover verzia \xe2\x80\x9eIt\'s Time\xe2\x80\x9c v podan\xc3\xad spev\xc3\xa1ka Darrena Crissa. Ich piesne boli taktie\xc5\xbe pou\xc5\xbeit\xc3\xa9 v traileroch pre celove\xc4\x8dern\xc3\xa9 filmy Ten, kto stoj\xc3\xad v k\xc3\xbate, The Words a Hostite\xc4\xbe. Ve\xc4\xbek\xc3\xa9mu \xc3\xbaspechu singlu \xe2\x80\x9eRadioactive\xe2\x80\x9c, tie\xc5\xbe pomohol fakt, \xc5\xbee zaznel v launch traileri hry Assassins Creed 3. V roku 2012 tie\xc5\xbe podnikli turn\xc3\xa9 k albumu a nav\xc5\xa1t\xc3\xadvili Spojen\xc3\xa9 \xc5\xa1t\xc3\xa1ty, Kanadu a aj nieko\xc4\xbeko \xc5\xa1t\xc3\xa1tov v Eur\xc3\xb3pe. Turn\xc3\xa9 sa vypredalo, s v\xc3\xbdnimkou dvoch takmer vypredan\xc3\xbdch koncertov._NEWLINE_D\xc5\x88a 27. okt\xc3\xb3bra 2012 ich producent Alex da Kid pomocou internetu ozn\xc3\xa1mil, \xc5\xbee Imagine Dragons vyd\xc3\xa1vaj\xc3\xba nov\xc3\xa9 EP Hear Me, spolu so vzorkou dlhou 2:13, ktor\xc3\xa1 bola tie\xc5\xbe vydan\xc3\xa1. D\xc5\x88a 25. novembra 2012 vy\xc5\xa1lo toto extended play v Spojenom kr\xc3\xa1\xc4\xbeovstve._NEWLINE_V roku 2013 sa Imagine Dragons vr\xc3\xa1tili do Eur\xc3\xb3py a Severnej Ameriky s turn\xc3\xa9 s n\xc3\xa1zvom Night Visions Tour. Vstupenky na americk\xc3\xa9 koncerty sa r\xc3\xbdchlo vypredali, a tak skupina ozn\xc3\xa1mila \xc4\x8fal\xc5\xa1\xc3\xadch 13 pridan\xc3\xbdch koncertov, ktor\xc3\xa9 sa tie\xc5\xbe vypredali. Skupina potom ozn\xc3\xa1mila severoamerick\xc3\xa9 turn\xc3\xa9 v amfite\xc3\xa1troch. Skupina tie\xc5\xbe potvrdila, \xc5\xbee jej bolo pon\xc3\xbaknut\xc3\xa9 robi\xc5\xa5 predskokana na turn\xc3\xa9 skupine Muse, z \xc4\x8dasov\xc3\xbdch d\xc3\xb4vodov v\xc5\xa1ak museli odmietnu\xc5\xa5._NEWLINE_D\xc5\x88a 24. apr\xc3\xadla 2013 skupina v r\xc3\xa1mci turn\xc3\xa9 prv\xc3\xbdkr\xc3\xa1t zav\xc3\xadtala do \xc4\x8ciech, kde mala koncert v pra\xc5\xbeskom klube Sasazu. Druh\xc3\xbdkr\xc3\xa1t sa skupina do Prahy pozrela 16. janu\xc3\xa1ra 2016, kedy si zahrala v pra\xc5\xbeskej O\xe2\x82\x82 ar\xc3\xa9ne v r\xc3\xa1mci turn\xc3\xa9 Smoke + Mirrors._NEWLINE_Skupina tie\xc5\xbe vyst\xc3\xbapila na letn\xc3\xbdch hudobn\xc3\xbdch festivaloch ako s\xc3\xba Sasquatch! Music Festival, Isle of Wight Festival, Rock am Ring and Rock im Park, Summer Sonic, Hultsfred Festival, Kanrocksas, T in the Park, Lollapalooza, Hangout Music Festival, Reading and Leeds Festivals, Summerfest, Osheaga Festival, Jay\xe2\x80\x93Z\'s Made in America Festival, Yahoo! On the Road Festival, Bergenfest, Slotsfjell Festival, Pukkelpop, Northside Festival a \xc4\x8fal\xc5\xa1ie._NEWLINE_D\xc5\x88a 2. j\xc3\xbana 2014 skupina vydala piese\xc5\x88 k filmu Transformers: Z\xc3\xa1nik s n\xc3\xa1zvom \xe2\x80\x9eBattle Cry\xe2\x80\x9c. Po ukon\xc4\x8den\xc3\xad turn\xc3\xa9 Into the Night Tour skupina ozn\xc3\xa1mila, \xc5\xbee za\xc4\x8dne pracova\xc5\xa5 na druhom \xc5\xa1t\xc3\xbadiovom albume. D\xc5\x88a 17. septembra 2014 vydali v spolupr\xc3\xa1ci s Riot Games piese\xc5\x88 \xe2\x80\x9eWarriors\xe2\x80\x9c pre Majstrovstv\xc3\xa1 sveta v League of Legends 2014. D\xc5\x88a 24. okt\xc3\xb3bra vy\xc5\xa1iel singel s n\xc3\xa1zvom \xe2\x80\x9eI Bet My Life\xe2\x80\x9c a o tri mesiace nesk\xc3\xb4r \xe2\x80\x9eShots\xe2\x80\x9c, \xc4\x8do je prv\xc3\xbd singel z vtedy pripravovan\xc3\xa9ho albumu Smoke + Mirrors.\n_START_SECTION_\nEVOLVE\n_START_PARAGRAPH_\nD\xc5\x88a 23. j\xc3\xbana 2017 vy\xc5\xa1iel ich tret\xc3\xad\xc2\xa0\xc5\xa1t\xc3\xbadiov\xc3\xbd album\xc2\xa0Evolve (\xc6\x8eVOLVE\xc2\xa0). Album ozn\xc3\xa1mili 9. m\xc3\xa1ja, kedy bola spusten\xc3\xa1 aj predobjedn\xc3\xa1vka albumu. Frontman Dan Reynolds vysvetlil, \xc5\xbee Evolve bude "evol\xc3\xbacia pre Imagine Dragons". Album je propagovan\xc3\xbd troma pies\xc5\x88ami: "Believer", "Thunder" a "Whatever It Takes", "Next To Me" . Po\xc4\x8das roka ozn\xc3\xa1mili svetov\xc3\xba tour, ktor\xc3\xa1 za\xc4\x8dala 26. septembra v Severnej Amerike a kon\xc4\x8d\xc3\xad 31. augusta v Kyjeve, Ukrajina.\n_START_SECTION_\nCharitat\xc3\xadvna \xc4\x8dinnos\xc5\xa5\n_START_PARAGRAPH_\nV roku 2013 skupina spolu s rodinou Tylera Robinsona zalo\xc5\xbeila charitat\xc3\xadvnu organiz\xc3\xa1ciu The Tyler Robinson Foundation, ktor\xc3\xa1 pom\xc3\xa1ha \xc4\xbeu\xc4\x8fom bojuj\xc3\xbacim s rakovinou. Webov\xc3\xa9 str\xc3\xa1nky nad\xc3\xa1cie s\xc3\xba tylerrobinsonfoundation.com. V rovnakom roku sa Imagine Dragons z\xc3\xba\xc4\x8dastnili medzin\xc3\xa1rodnej kampane pre zastavenie n\xc3\xa1silia, Do The Write Thing: National Campaign to Stop Violence. Na za\xc4\x8diatku roka 2014 vystupovali na koncerte Bringing Human Rights Home (Prin\xc3\xa1\xc5\xa1anie \xc4\xbeudsk\xc3\xbdch pr\xc3\xa1v domov) od organiz\xc3\xa1cie Amnesty International.\n_START_SECTION_\nVplyvy\n_START_PARAGRAPH_\nDan Reynolds ako zdroje in\xc5\xa1pir\xc3\xa1cie citoval Arcade Fire, Muse, The Beatles, Paula Simona a Harryho Nilssona. V meradle \xc3\xbaspe\xc5\xa1nosti Reynolds tie\xc5\xbe spomenul, \xc5\xbee obdivuje skupiny Foster the People a Mumford & Sons za to, \xc5\xbee v teraj\xc5\xa1\xc3\xadch rokoch priniesli alternat\xc3\xadvne popov\xc3\xba hudbu do novej \xc3\xbarovne komer\xc4\x8dn\xc3\xa9ho \xc3\xbaspechu.'